Fredag den 8. april var 23-årige Mia Holmberg offer for et kanonslag, der sprængte på klos hold. I dag oplever hun stadig efterveer af kanonslaget og ønsker at finde gerningsmanden til hendes traumatiske oplevelse.

Annonce

Da FCM-fansne for godt halvanden uge siden gæstede Viborg, bragte de også andet end stemning til byen. 23-årige Mia Holmberg fra Viborg blev offer for et kanonslag, da hun skulle til Netto for at handle ind til hende og en venindes aftensmad.

Selv så hun ikke, hvem der kastede kanonslaget, der sprængte mindre end en meter fra hende, men hun efterlyser nu vidners hjælp til at opklare den traumatiske oplevelse, som har betydet, at hun stadig i dag har forbigående tinnitus.

Særligt ønsker hun at komme i kontakt med en FCM-fan, der efter episoden undskyldte for FCM-gruppens »hovedløse« handling, der skete på den modsatte side af Club 21 på Vesterbrogade.

Derudover håber hun at komme i kontakt med en mand og en kvinde fra området, som hun snakkede med, inden kanonslaget sprængte.

»Jeg er meget taknemmelig for, at kvinden nåede at advare mig, for ellers kunne jeg have mistet foden. Derudover vil jeg gerne mødes med dem, for at sige tak for at de hjalp mig og spurgte, om jeg var okay, og for at de efterfølgende tog mig med over til en politimand. Det er jeg taknemmelig over,« siger Mia Holmberg.